गरेसर :  बि टि ए डि नि बाक्सा जिल्लायाव ब्लक थाखोनि सांग्रांथि हाबाफारि स्वस' भारत मिशननि सिंनि " स्वस'ता हि सेवा " मावथांखिखौ बुधबार खालि तामुलपुर दुर्गा मन्दिर मोखाङाव लानाय जायो । बे " स्वस'ता हि सेवा " खौ एसिसटेन्ट कमिसनार ह्रिदय दास बिथाङा गावनो आफादगिरिनि मासि आजावना सामलांङो । जेराव सुबुं सावस्रि सोरदिंगोरा बिफान ( PHE ) नि बि आर सि सि निरन्जन डेका बुंथियो प्लासटिक नि दारै बानायनाय मुवा - बेसादफोरनि बेलायाव राज्यो राजानि गेजेराव सांग्रांथि गोसारनाय आरो फोजोबस्रांनायानो बे हाबाफारि नाजावनायनि गाहाइ नोजोर थांखि‌ होन्ना रायदावखांङो । बि टि सि नि बाक्सा डिभिसन सुबुं सावस्रि बिफाननि ( PHE ) मावफुं सोरदिंगोरा बि एम रय बिथांआ साखोन सिखोन हाबाफारिनि सोमोन्दै बुंथियो गुबुन गुबुन दारिमिन आरो रोजा रोजा सुबुं माहारिजों बाहायजानाय , सेवहांगार जानाय प्लासटिकआ गोगो बार आरो आबहावानि थाखाय जोबोद खहा गोनां । साफा साफा नोगोरारिखौ प्लासटिक एबा बेजों बानायनाय मुवा बेसाद निफ्राय जानगाराव थानो खावलायो । तामुलपुर साब डिभिसन ( सुबुं सावस्रि बिफाननि ) नि साब डिभिसनेल अफिसार समिरन बरुवा , खोन्दो जौगाखां मावख'गोरा ( BDO ) सानसुमा बसुमतारीजों लोगोसे गुबुन गुबुन बिफाननि मावफारिया फोरा जिलानि दाब दाब जायगायाव गुबुंले प्लासटिक बाहायनायखौ रिसायक्लिंनि गेजेरजों आबहावाखौ रैखा होनांगौ । साफ्रोमबो सुबुंआ प्लासटिक बाहायनायखौ गारनानै आबहावाखौ संरैखा खालामनांगौ होन्ना बुंथियो । तामुलपुर हाथाइ बाजाराव सांग्रांथि जथुम खुंफुंनायनि उनाव साखोन सिखोन हाबाफारिखौ लानाय जायो । जेराव तामुलपुर साब डिभिसन ( सुबुं सावस्रि बिफान ) नि साब डिभिसनेल अफिसार समिरन बरुवा सानजौफुनि आदार जानायाव बिफांनि बिलाइ प्लेट बाहायनानै जानाया मोनसे मोजां बिदिन्थि । बिथांआ लोगोसे प्लासटिक बाहायनायनि सायाव नख'राव आरो फोरबो फोराव जाग्रा मुवा जानायाव प्लासटिक नि सोलायै बिफांनि बिलाइ जों बानायनाय प्लेटाव जानो खावलायो ।   
सेवहांगार प्लासटिकनि हेंथायै ब्लक थाखोनि सांग्रांथि हाबाफारि